Iktatószám: T/5-4/2024.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2024. szeptember 26-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Tisztelettel köszönti eme ciklus utolsó bizottsági ülésén a megjelenteket. Köszöni az elmúlt időszak munkáját. Habár nagyon megváltozott a megyei Közgyűlés feladathalmaza, rengeteg feladatot átvett az állam a Megyei Közgyűléstől, a Térségfejlesztési Bizottság pont egy olyan bizottság volt, ahol a területfejlesztés politika megmaradt, érdemben a területi programok megalkotásában voltak feladatai. Köszöni azokat a gondolatokat, amiket be tudtak ezekben a programokba illeszteni. Amikor először elkészítették a vármegyei programot, akkor még megyei programot, az kísértetiesen hasonlított arra a programra, amit a későbbiek során kiadott a Kormány, mely alapján kellett az összes megyének átdolgoznia a programját. Ezen program elkészítésében számos olyan kiváló képviselő vett részt, akik ma is itt vannak ezen a mai utolsó bizottsági ülésen. Tisztelettel átadja a szót a másik bizottság elnökének.

**Zakó László**: Köszönti a pénzügyi bizottság tagjait, a hivatal megjelent munkatársait, a vendégeket. 10 évig volt a megyei, vármegyei Közgyűlés tagja, köszöni a bizalmat, amit a pénzügyi bizottság elnökeként kapott. A maga részéről elmondhatja, hogy a munkáját lelkiismeretesen végezte, mindig minden előterjesztést elolvasott. El szeretné mondani, hogy már nem lesz képviselő, akik maradnak, illetve újonnan lesznek képviselők a munkájukhoz sok sikert szeretne kívánni. Köszöni a hivatal munkatársainak a munkáját, gyorsak és hathatósak voltak, ha segítségre volt szüksége. A ciklus utolsó pénzügyi bizottsági ülését azzal nyitja, hogy a bizottság határozatképes. Kérdezi a bizottság tagjait, hogy a kiküldött napirendi pontokkal kapcsolatban, van-e valakinek kérdése, észrevétele, hozzászólása. Ennek hiányában a napirendi pontot szavazásra bocsátja.

**24/2024. (IX.26.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 5 igen szavazattal elfogadta.*

**Fodor Márk**: A térségfejlesztési bizottság jelenleg 5 fővel határozatképes. Pálinkás Róbert Úr is hamarosan érkezik. Kérdezi, hogy a kiküldött napirendi pontokkal kapcsolatban van –e bárkinek kérdése, vagy észrevétele. Ellenkező esetben a napirendet szavazásra bocsátja.

**23/2024. (IX.26.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása**:

1. **Rendelet-tervezet Zala Vármegye Önkormányzata 2024. évi költségvetésének módosítására**

**Fodor Márk**: Felkéri Hellerné Vizsy Ritát a napirendi pont rövid ismertetésére.

**Hellerné Vizsy Rita**: A költségvetési rendeleten több pályázati bevétel került átvezetésre: egy Central Europe, egy hazai és két osztrák-magyar pályázat bevételei. A hivatalnál időközi választással kapcsolatos bevétellel módosul a költségvetés. A módosításokat követően a költségvetés főösszege 1.197.834 e Ft-ra emelkedik.

**Fodor Márk**: Köszöni szépen a szóbeli kiegészítést. Kérdezi a térségfejlesztési bizottság tagjait, hogy van –e észrevételük, kérdésük a költségvetéssel kapcsolatban. Ennek hiányában a napirendi pontot szavazásra bocsátja.

**24/2024. (IX.26.) TB számú határozat**

*A Zala Vármegyei Közgyűlés Térségfejlesztési Bizottsága* „*Rendelet-tervezet a Zala Vármegye Önkormányzata 2024. évi költségvetésének módosítására” című napirendi pontot 5 igen szavazattal, egyhangúan elfogadta.*

**Zakó László**:Kérdezi a pénzügyi bizottság tagjait, hogy van –e kérdés az előterjesztéssel kapcsolatban. Kéri, hogy szavazzanak a napirend elfogadásáról.

**25/2024. (IX.26.) PB számú határozat**

*A Zala Vármegyei Közgyűlés Pénzügyi Bizottsága* „*Rendelet-tervezet a Zala Vármegye Önkormányzata 2024. évi költségvetésének módosítására” című napirendi pontot 5 igen szavazattal egyhangúan elfogadta.*

**2. Rendelet-tervezet a Zala Megyei Közgyűlés Szervezeti és Működési Szabályzatáról**

 **szóló 6/2019. (VIII.30.) ÖR számú rendelet módosításáról.**

**Fodor Márk**: Meg szeretné kérdezni Alelnök Urat, hogy az előterjesztést kívánja-e szóban kiegészíteni.

**Pácsonyi Imre**: Köszöni, nem szeretné.

**Dr. Mester László**: Amennyiben kérdés merül fel, természetesen válaszol rá.

**Zakó László**: Lenne egy kérdése, illetve egy észrevétele. A névszerinti szavazás módja részletesen kifejtésre került, meg szeretné kérdezni, hogy mi van a zárülésen a névszerinti szavazással. A zártülésen hozott határozatot ki kell hirdetni, de ott a szavazatarány nem jár együtt a nevesítéssel.

**Dr. Mester László**: Nem jár természetesen. Nem módosul az SZMSZ-ben ilyen szempontból a névszerinti szavazást érintően semmilyen szabály, csak a kötelezően használandó jogszabály szerkesztési programban, amit a Kormányhivatal előír, a LOC-LEX rendszerben, ha idézőjel van a szövegben, ami eddig így volt az igen, a nem és a tartózkodom szavazatnál a normaszövegben, hogy látszódjon, hogy az egy szavazattípus, ezt már nem engedi a rendszer alkalmazni. Annyi változás történt abban a paragrafusban, hogy levették az idézőjeleket az igen, a nem és a tartózkodom szavazatok elől és mögül.

**Zakó László**: Köszöni a választ. 10 éve kezdte meg megyei képviselői munkáját, forintra ugyanannyi a tiszteletdíja a képviselőknek és bizottsági elnököknek, mint akkor volt, miközben a tisztségviselőknek emelkedett az illetménye. Teljesen véletlenül tudta meg, hogy Nagykanizsán egy külső bizottsági tag nettóban majdnem kétszer annyit kap, mint itt egy külső bizottsági tag bruttóban. Mi az akadálya annak, hogy az azóta bekövetkezett sokszámjegyes inflációt kövesse a tiszteletdíj.

**Dr. Mester László**: Nem ő az előterjesztő, de egy dologra biztosan tud válaszolni, hogy amikor átalakultak megyei önkormányzattá, akkor 221 millió Ft nettó állami támogatással kezdték a munkát, most 244 millió Ft az önkormányzat állami támogatása. Szeretné még azzal kiegészíteni, hogy a tisztségviselői illetményemelkedésre, melyet jogszabály írt elő kötelezően, semmilyen kiegészítő támogatást nem kapott az önkormányzat. Jelenleg a vármegyei önkormányzat éves állami támogatása 244 millió Ft, amit Hellerné Vizsy Rita említett az előző napirendi pontba 1 milliárd 197 millió Ft-os főösszeget, az a pályázatok miatt emelkedett. A normatíva emelkedése nem követte a kiadások növekedését.

**Zakó László**:Köszöni Főjegyző Úrnak a választ.Kérdezi a pénzügyi bizottság tagjait, hogy van –e kérdés az előterjesztéssel kapcsolatban. Elnézést kér, de meg szeretné kérdezi, hogy a vármegyét nem kellett volna átírni a címben.

**Dr. Mester László**: A címben nem lehet módosítani. ez egy 2019-es rendeletalkotás, a jogszabályszerkesztésben a címhez nem lehet hozzányúlni. Ha a következő testület alkot egy új SZMSZ-t, akkor ott abban már a vármegye fog szerepelni a címben.

**Zakó László**:Köszöni a választ. Kérdezi a bizottság tagjait, hogy van-e valakinek még kérdése, észrevétele a napirendi ponttal kapcsolatban. Ennek hiányában az előterjesztést szavazásra bocsátja.

**26/2024. (IX.26.) PB számú határozat**

*A Zala Vármegyei Közgyűlés Pénzügyi Bizottsága* „*Rendelet-tervezet a Zala Megyei Közgyűlés Szervezeti és Működési Szabályzatáról szóló 6/2019. (VIII.30.) ÖR számú rendelet módosításáról” című napirendi pontot 5 igen szavazattal egyhangúan elfogadta.*

**Fodor Márk**: Kérdezi a térségfejlesztési bizottság tagjait, hogy van –e észrevételük, kérdésük a költségvetéssel kapcsolatban. Ennek hiányában a napirendi pontot szavazásra bocsátja.

**25/2024. (IX.26.) TB számú határozat**

*A Zala Vármegyei Közgyűlés Térségfelesztési Bizottsága* „*Rendelet-tervezet a Zala Megyei Közgyűlés Szervezeti és Működési Szabályzatáról szóló 6/2019. (VIII.30.) ÖR számú rendelet módosításáról” című napirendi pontot 5 igen szavazattal egyhangúan elfogadta.*

**3. Zala Vármegye Önkormányzata által benyújtandó pályázat jóváhagyása**

**Fodor Márk**: A következő napirendi pont Zala Vármegye Önkormányzata által benyújtandó pályázat jóváhagyása. Kéri Főjegyző Urat, hogy ezzel kapcsolatosan adjon rövid tájékoztatást a bizottsági tagoknak.

**Dr. Mester László**: Átadja az előterjesztés készítőjének, Kárpáti Veronikának a szót.

**Kárpáti Veronika**: Határon átnyúló pályázatról van szó az előterjesztésben, amit az Interreg Horvátország Magyarország program forrásaira szeretnének benyújtani, illetve projekt partnerként részt venni az együttműködésben. A projektet egy Európai Területi Társulás koordinálja, stratégiai projekt, mely az Interreg programban is nevesítésre került, alapvetően turisztikai együttműködésről van benne szó. 48 hónapos futamidejű pályázat, az önkormányzat költségvetése több mint 440.000 €, melyhez 5 %-os önerőt szükséges biztosítani.

**Fodor Márk**: Kérdezi a bizottsági tagokat, hogy van-e kérdése valakinek. Ennek hiányában a napirendi pontot szavazásra bocsátja.

**26/2024. (IX.26.) TB számú határozat**

*A Zala Vármegyei Közgyűlés Térségfejlesztési Bizottsága a* „*Zala Vármegye Önkormányzata által benyújtandó pályázat jóváhagyása” című napirendi pontot 5 igen szavazattal egyhangúan elfogadta.*

**Zakó László**: Kéri a Pénzügyi Bizottság tagjait, hogy a napirendi pontról szavazzanak.

**27/2024. (IX.26.) PB számú határozat**

*A Zala Vármegyei Közgyűlés Pénzügyi Bizottsága a* „*Zala Vármegye Önkormányzata által benyújtandó pályázat jóváhagyása” című napirendi pontot 5 igen szavazattal elfogadta.*

**Zakó László:** Ünnepélyesen berekeszti a pénzügyi bizottsági ülését, azzal, hogy mindenkinek további jó munkát és jó egészséget kíván. Köszöni az együtt eltöltött 5 illetve 10 évet.

K.m.f.

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke